[pic] | EUROPOS KOMISIJA | Briuselis, 20.7.2010 KOM(2010) 400 galutinis KOMISIJOS ATASKAITAEUROPOS PARLAMENTUI IR TARYBAI dėl Bulgarijos pažangos pagal bendradarbiavimo ir patikrinimo mechanizmą {SEK(2010) 948} KOMISIJOS ATASKAITAEUROPOS PARLAMENTUI IR TARYBAI dėl Bulgarijos pažangos pagal bendradarbiavimo ir patikrinimo mechanizmą 1. Įvadas Bulgarijai įstojus į ES sukurto bendradarbiavimo ir patikrinimo mechanizmo[1] (BPM) tikslas – padėti sukurti nešališką, nepriklausomą ir veiksmingą teisinę ir administracinę sistemą, kuri būtų tinkamai parengta, be kita ko, kovoti su korupcija ir organizuotu nusikalstamumu. Tam būtini tam tikri esminiai pokyčiai, kuriems reikia laiko ir didelės įvairių politinių partijų bei plačiosios visuomenės paramos. Kartu šie pokyčiai yra būtina investicija į Bulgarijos ateitį, nes tam, kad viešieji finansai būtų patikimi, o socialinis ir ekonomikos vystymasis tvirtas, būtina turėti veiksmingą administracinę ir teismų sistemą. Taip pat būtina užtikrinti, kad Bulgarija galėtų būti visapusiška ES narė tokiose srityse kaip teisingumas ir vidaus reikalai. Tai ketvirtoji metinė ataskaita nuo BPM sukūrimo[2]. Joje Komisija įvertina reformų proceso būklę ir pateikia rekomendacijas, kokių veiksmų toliau imtis, kad būtų tęsiamos būtinos reformos. Komisijos manymu, BPM yra naudingas: - Bulgarijai, nes pagal jį pateikiamas objektyvus vertinimas ir rekomendacijos, kokiose srityse reikia imtis veiksmų; - Kitoms valstybėms narėms, nes jos gali stebėti pažangą ir teikti Bulgarijai tinkamą paramą. Šių metų ataskaitoje Komisija pažymi spartų tempą, kuriuo Bulgarija vykdo reformas nuo vėliausios 2009 m. liepos mėn. pateiktos Komisijos metinės ataskaitos. Iš teismų reformos naujos strategijos matyti, kad Bulgarija turi tvirtą politinę valią įgyvendinti esminę ir ilgalaikę teismų reformą. Ataskaitoje taip pat rekomenduojama Bulgarijai patobulinti teismų praktiką, kad teismai galėtų veikti aktyviau ir parodytų tvirtesnį atsakomybės jausmą. 2. Reformų procesas Bulgarijoje Laimėjimai Nuo 2009 m. liepos mėn. Bulgarija priėmė svarbias baudžiamojo proceso reformas. Svarstomi teisės aktai, kuriais siekiama sugriežtinti turto konfiskavimą ir padidinti apsaugą nuo interesų konflikto. Sustiprinta prokuratūros kovos su sukčiavimu ir organizuotu nusikalstamumu struktūrinė sistema. Pirmą kartą nuo BPM sukūrimo aktyviai kovojama su organizuotu nusikalstamumu. Birželio mėn. vyriausybė priėmė plataus užmojo strategiją, kuri yra pagrindas visapusiškos ilgalaikės teismų reformos pagrindas. Šiuo metu vyriausybė konsultuojasi dėl svarbiausių reformų, kuriomis siekiama patobulinti teismų proceso veiksmingumą, atskaitomybę ir nuoseklumą, iš dalies pakeičiant Teismų sistemos įstatymą. Jau matyti vyriausybės tvirto raginimo vykdyti teismų sistemos reformą rezultatų. Dėl balandžio mėn. paskelbtų įtarimų korupcija teismų sistemoje imamasi griežtesnių drausminių ir baudžiamųjų veiksmų, nei anksčiau. Padaugėjo apkaltinamųjų nuosprendžių dėl organizuoto nusikalstamumo, o balandžio bei birželio mėn. paskelbti, tačiau dar neįvykdyti, griežti nuosprendžiai byloje, susijusioje su stambaus masto sukčiavimu naudojant ES lėšas. Taip pat iš Komisijos analizės matyti, kad tebėra svarbių teismų praktikos trūkumų, tiek prokuratūros, tiek teismų lygmeniu. Teisminiam procesui Bulgarijoje trūksta iniciatyvos ir profesinių pajėgumų. Sudėtingi tyrimai nėra visiškai kryptingi ir tikslingi, o procedūros yra pernelyg formalios ir ilgos ir dažnai teisme baigiasi nesėkmingai. Iš Komisijos analizės taip pat matyti, kad tebėra korupcijos prevencijos ir apsaugos nuo interesų konflikto trūkumų. Dar nepradėta veiksmingai įgyvendinti nauja nacionalinė kovos su korupcija strategija, priimta 2009 m. lapkričio mėn. Interesų konflikto įstatymas įgyvendinamas nepakankamai veiksmingai. Yra daug viešojo pirkimo procedūrų įgyvendinimo trūkumų. Siekdama sustiprinti korupcijos ir interesų konflikto prevenciją, Bulgarija turėtų įgyvendinti savo planus ir sukurti specialią nepriklausomą apsaugos nuo interesų konflikto komisiją, sparčiau įgyvendinti nacionalinės kovos su korupcija strategijos veiksmų planą ir sugriežtinti teisės aktus dėl turto konfiskavimo. Teismų sistemos reforma Gegužės mėn. pabaigoje priėmusi Baudžiamojo proceso kodekso pakeitimus Bulgarija įgyvendina senas ekspertų ir teismų rekomendacijas sumažinti svarbius procedūrinius apribojimus ir pagerinti teisminį procesą. Šiuo metu, su tam tikromis išimtimis, pagal Baudžiamojo proceso kodeksą policininkai gali būti liudytojai teisme ir užtikrinama liudytojų tapatybės apsauga. Dabar teismo sprendimu gali būti paskirti atsarginiai gynėjai, siekiant išvengti atvejų, kai atsakovai nepagrįstai vilkina bylos nagrinėjimą. Patobulintos tyrimo metu surinktų liudytojų parodymų naudojimo procedūrinės sąlygos ir OLAF pateiktą informaciją dabar galima naudoti kaip įrodymus. Bulgarijos padarytais pokyčiais šalinamos dažniausiai šalyje pasitaikančios procedūrinės kliūtys, todėl tai galima laikyti svarbiu žingsniu į priekį. Tačiau Bulgarija turi gerinti teismų praktiką, kad būtų jaučiama lankstesnių baudžiamųjų procedūrų laukiama nauda – daugiau oficialių kaltinimų, trumpesnis bylų nagrinėjimas ir atgrasomosios sankcijos. Nors pagal teisę magistratai, kai tik jiems pranešama apie įtarimą dėl nusikaltimo, privalo imtis veiksmų teisingumo labui, ši pareiga retai veiksmingai vykdoma. Komisija pastebėjo, kad, kai yra aiškių nusikaltimo ženklų, praktiškai prokuratūra nenoriai imasi tyrimų, taip pat sudėtingų ir daug laiko atimančių tyrimų. Pavyzdžiui, retai taikoma įprasta prokuratūros praktika be išankstinio įspėjimo išduoti paieškos orderius esant stambaus sukčiavimo požymių. Prokuratūros iniciatyvos stoka turi įtakos teismų praktikai, kai kalbant apie įrodymų leistinumą, dažnai formalių, tačiau ribojančių kriterijų laikymasis yra svarbiau, nei įrodymų kokybė. Tebėra teismų atskaitomybės trūkumų. Nuo 2009 m. liepos mėn. Bulgarijos teismams buvo pateikta daug įtarimų dėl korupcijos, netinkamo naudojimosi įtaka ir prasto valdymo, tai pakenkė jų viešai reputacijai. 2010 m. tarpinėje ataskaitoje Komisija ragino imtis visapusiškų drausminių ir baudžiamųjų tiriamųjų veiksmų dėl šių įtarimų. 2009 m. antrąjį pusmetį pateikti įtarimai dėl korupcijos skiriant pareigūnus į aukštus teismų sistemos postus, dėl to atleisti trys magistratai ir pritaikyta 15 kitokių drausminių sankcijų. Atsistatydino du Aukščiausiosios teismų tarybos nariai, tačiau jie išsaugojo magistratų pareigas. Vis dar vyksta prieš vieną iš jų pradėta drausminė byla. Paskutinis atvejis šių metų balandžio mėn., susijęs su vertingo nekilnojamojo turto perdavimu vyresniųjų magistratų šeimos nariams mažesne nei rinkos kaina, paskatino Aukščiausiąją teismų tarybą ir prokuratūrą pradėti drausminį ir baudžiamąjį tyrimą prieš visus susijusius magistratus; šio tyrimo baigtis dar nežinoma. Kad apsaugotų magistratų teismų reputaciją, Bulgarija turi didinti teismų atskaitomybę ir griežtai taikydama visas teisines ir drausmines priemones bausti už korupciją. Teismų praktikai pagerinti reikia visapusiškų reformų. Šios reformos susijusios su patobulinta teisės studijų ir mokymo programa, vertinimo sistemos pokyčiais, kad už aktyvų darbą būtų teikiamos karjeros paskatos, ir patobulinta atrankos bei skyrimo tvarka. Bulgarijos teismų reformos naujoje strategijoje dėmesys sutelkiamas į žmogiškųjų išteklių vystymą teismų sistemoje, kad būtų pašalinti daugelis minėtų trūkumų. Šiuo metu vyriausybėje konsultuojamasi dėl Teismų sistemos įstatymo pakeitimo projekto, kuriuo bus padaryta svarbi pažanga šioje srityje. Pakeitus Teismų sistemos įstatymą taip pat turėtų labai sustiprėti Aukščiausiosios teismų tarybos vaidmuo ir kompetencija. Jeigu įstatymas bus priimtas, pagal jį Aukščiausioji teismų taryba turės rengti darbo krūvio metinę analizę ir jai bus suteikti įgaliojimai perskirstyti personalą ir atidaryti arba uždaryti teismus pagal surinktus darbo krūvio duomenis. Padarius pakeitimus, be kita ko, bus skaidresni sprendimai dėl skyrimo ir padidės atskaitomybė, nes bus nustatytas atviras balsavimas ir prievolė išsamiai pagrįsti sprendimus, taip pat visi drausminiai įgaliojimai teks Aukščiausiajai teismų tarybai. Be to, tarybos nariams bus aiškiai uždrausta balsuoti, kai kils interesų konflikto pavojus. Nuo 2009 m. liepos mėn. Aukščiausiajai teismų tarybai atliekant patikras nustatyta teismų praktikos trūkumų, apie kuriuos rekomendacijų forma pranešta teismų vadovams, o vėlesnių patikrų metu stebėta, kokių veiksmų imtasi. Pranešta, kad Aukščiausiosios teismų tarybos inspekcija atliko reguliarias patikras visoje Bulgarijos teismų sistemoje, išskyrus Sofijos apeliacinį regioną. Taryba ne tik pati stebi su aukšto rango pareigūnais susijusias bylas, bet ir turi patikimų duomenų apie struktūros, drausmės ir praktikos trūkumus. Kai bus priimti numatyti Teismų sistemos įstatymo pakeitimai, Aukščiausioji teismų taryba turėtų pasinaudoti savo tvirtesniu vaidmeniu ir pradėti iniciatyvas, skirtas teismų sistemos veiksmingumui gerinti ir teismų praktikos nuoseklumui bei teismų atskaitomybei didinti. Komisija kitoje ataskaitoje įvertins šioje srityje padarytą pažangą. Kova su organizuotu nusikalstamumu Pagal Komisijos rekomendaciją Bulgarija sukūrė prokuratūros vadovaujamas nuolatines jungtines grupes organizuoto nusikalstamumo byloms tirti. Šioms grupėms priklauso policijos pareigūnai, tyrimus atliekantys magistratai ir Valstybės nacionalinio saugumo agentūros (SANS) darbuotojai. Kol kas šios grupės sprendžia nedaug su aukšto rango pareigūnais susijusių bylų, kurios jai priskirtos generalinio prokuroro, vidaus reikalų ministro ir SANS direktoriaus susitarimu. Reikėtų apsvarstyti galimybę išplėsti šios daug žadančios organizacinės struktūros veiksmus ir ją įtraukti į visas organizuoto nusikalstamumo bylas, taip pat tyrimo pradžioje įtraukti Nusikalstamu būdu įgyto turto nustatymo komisijos narius. Bulgarija taip pat atliko nemažai policijos reidų prieš organizuotų nusikaltėlių grupuotes, tačiau po šių reidų imtasi mažai teisminių priemonių. Nuo 2009 m. liepos mėn. Bulgarijoje paskelbta daugiau oficialių kaltinimų organizuoto nusikalstamumo bylose. Tačiau teismų lygmeniu svarbiose bylose padaryta nedidelė pažanga. Iki šiol daugiausia nuosprendžių organizuoto nusikalstamumo bylose paskelbta vykdant derybas dėl kaltinimų pripažinimo arba taikant pagreitintą tvarką, kartais, atsakovui prisipažinus, skiriant mažesnę bausmę už teisiškai minimalią. Bulgarijos teismai turi parodyti gebantys taikyti atgrasomas sankcijas už sunkius nusikaltimus. Nors iš 2009 m. duomenų matyti nuolatinė teigiama Nusikalstamu būdu įgyto turto nustatymo komisijos vykdomos nusikaltėlių turto įšaldymo ir konfiskavimo veiklos tendencija, tačiau patvirtintų teismo sprendimų dėl turto konfiskavimo tebėra nedaug. Po 2009 m. gegužės mėn. užregistruoti du galutiniai sprendimai, dvi bylos atmestos, o 206 prašymai dar nagrinėjami teismuose. Įtariamai nusikalstamu būdu įgyto turto įšaldymas ir konfiskavimas yra veiksminga sankcija, turinti atgrasomąjį poveikį kovojant su organizuotu nusikalstamumu, todėl Bulgarija turėtų labiau sustiprinti šią veiksmingą priemonę. Kova su korupcija Bulgarija ėmėsi intensyviau kovoti su aukšto rango pareigūnų korupcija. Nuo 2009 m. liepos mėn. oficialūs kaltinimai paskelbti dviem parlamento nariams, trims buvusiems ministrams, trims buvusiems ministrų pavaduotojams ir pirmą kartą – tuo metu pareigas ėjusiam ministrui. Be to, kelti aukšto rango pareigūnai ir merai apkaltinti aukšto lygio korupcija. Bulgarija sustiprino su sukčiavimu naudojant ES lėšas kovojančios jungtinės grupės pajėgumą; paskelbtas laisvės atėmimo nuosprendis vienam aukšto lygio pareigūnui dėl korupcijos, susijusios su ES lėšomis, taip pat paskelbti nuosprendžiai dviejose simbolinėse bylose, susijusiose su sukčiavimu naudojant ES lėšas ir pinigų plovimu. Pagrindiniam atsakovui paskelbti griežti 10 ir 12 metų laisvės atėmimo nuosprendžiai, tačiau teismas neišdavė įsakymų sulaikyti. Iš Komisijos atliktos teismų praktikos šioje srityje analizės matyti nemažai šalintinų trūkumų. Tiriant su ES lėšomis susijusius sukčiavimo atvejus būtina visapusiška ir aktyvi prokuratūros tyrimo strategija. Taikant šią strategiją turėtų būti sistemingai tiriami susijusių bylų ryšiai, organizuotų (finansinių) nusikaltimų aspektai ir, sukčiavimo atvejais, sąsajos su administracinėmis institucijomis. Siekdama intensyviau kovoti su aukšto rango pareigūnų korupcija Bulgarija taip pat turėtų apsvarstyti galimybę sustiprinti liudytojų apsaugą, vadovaudamasi geriausia kitų valstybių narių patirtimi. Iš Bulgarijos pateiktų duomenų apie pirmuosius 2008 m. pabaigoje priimto interesų konflikto prevencijos įstatymo įgyvendinimo metus matyti, kad iki šiol nustatyta arba nubausta už nedaug interesų konflikto atvejų ir prokuratūrai pranešta apie nedaug korupcijos ženklų. Tačiau centrinės administracijos patikros tapo dažnesnės ir keletu atvejų imtasi drausminių sankcijų arba bylos perduotos prokuratūrai[3]. Bulgarija turėtų kuo greičiau sugriežtinti interesų konflikto prevencijos įstatymą, kad sukurtų nepriklausomą už įstatymo įgyvendinimą atsakingą centrinę komisiją. 2009 m. lapkričio mėn. Bulgarija priėmė Nacionalinę kovos su korupcija strategiją ir jos įgyvendinimo veiksmų planą. Veiksmų plane numatyta plataus užmojo prevencinė veikla viešajame sektoriuje naudojant užsienio pagalbą; tačiau jis dar nepradėtas įgyvendinti. Bulgarija kol kas nesiėmė veiksmų dėl Komisijos rekomendacijų sustiprinti inspekcijas ir negali pateikti rezultatų, susijusių su regioninių kovos su korupcija tarybų stiprinimu. Viešųjų pirkimų teisės aktų įgyvendinimas Bulgarijoje turi didelių trūkumų. Bulgarija inicijavo patikras, kurias atliko jos kompetentingos institucijos ir patikrinusios konkursus nustatė 60 proc. pažeidimų lygį. Šis lygis siekia beveik 100 proc. stambių viešosios infrastruktūros projektų atveju, kai valdžios institucijos privalo atlikti ex-ante kontrolę. Be to, administracinės ir teisminės institucijos neturi galių veiksmingai apsaugoti viešųjų pirkimų nuo interesų konflikto. Tai lemia įvairūs struktūrų ir procedūrų trūkumai. Administracinės institucijos turi nepakankamai pajėgumų konsultuoti viešųjų pirkimų tvarkos klausimais ir atlikti patikras. Viešosios finansų inspekcijos agentūros pajėgumai labai sumažinti; dėl to 2009 m. agentūra atliko tik 12 proc. viešųjų konkursų ex-post patikras. Be to, vykdant ex-post administracines patikras neatliekamas tinkamas rizikos vertinimas. Pradėjus vykdyti ex-ante patikras turėtų būti lengviau pašalinti didelių struktūrinių projektų tvarkos trūkumus. Tačiau Viešųjų pirkimų agentūra turi nepakankamai pajėgumų taikydama ex-ante kontrolę tikrinti konkursų teisėtumą ir vėliau stebėti, ar laikytasi rekomendacijų. Skirtingos administracinės institucijos, atsakingos už viešųjų pirkimų teisės aktų įvairių aspektų įgyvendinimą, konsultavimą, teisės aktų rengimą, skundų nagrinėjimą ir viešųjų konkursų patikras, sistemingai nebendradarbiauja siekdamos įgyvendinti teisę. Administracinės sankcijos, kurios gali būti taikomos, nėra pakankamai atgrasomojo pobūdžio interesų konflikto arba korupcijos atvejais. Be to, taikant vidaus procedūras negalima veiksmingai nustatyti interesų konflikto atvejų, apie kuriuos būtų galima pranešti prokuratūros institucijoms. Reikėtų užtikrinti, kad už sistemingus pažeidimus būtų taikomos drausminės arba baudžiamosios sankcijos. 3. IšVADOS Nuo 2009 m. liepos mėn. Bulgarija įgavo tvirtą reformų tempą. Bulgarija patobulino baudžiamąjį procesą ir paskelbė daugiau oficialių kaltinimų bylose, susijusiose su aukšto rango pareigūnų korupcija ir organizuotu nusikalstamumu. Vis dėlto per mažai bylų yra baigiamos teisme. Reikia gerinti profesinę praktiką policijoje, prokuratūroje ir teismuose – tam reikės išorės pagalbos. Teismai turi dažniau imtis iniciatyvos ir parodyti didesnį atsakomybės jausmą. Reikia geriau apsaugoti viešuosius finansus nuo sukčiavimo ir interesų konflikto. Iš birželio 23 d. vyriausybės patvirtintos teismų reformos naujos strategijos matyti, kad Bulgarija yra politiškai pasiryžusi įgyvendinti esminę teismų reformą. Strategijoje nagrinėjami dabartiniai trūkumai, kuriuos Bulgarija turėtų pašalinti nacionaline prioritetine tvarka bendromis politikų, teismų ir Bulgarijos visuomenės pastangomis. Kad rezultatai būtų geri, reikės nuolatinio Bulgarijos, Komisijos ir kitų valstybių narių įsipareigojimo. Bulgarija užmezgė naują parterystę su Komisija ir pagerino pažangos pagal BPM ataskaitų kokybę. Komisija toliau rems Bulgarijos veiksmus siekiant tolesnės pažangos ir kitą pažangos pagal BPM vertinimą pateiks 2011 m. vasarą. 4. Rekomendacijos Atsižvelgdama į Bulgarijos pažangos siekiant BPM nustatytų orientacinių tikslų vertinimą, Komisija ragina Bulgariją nedelsiant imtis veiksmų šiose srityse: Rekomendacijos dėl teismų sistemos reformos Primindama neįgyvendintas 2009 m. liepos mėn. rekomendacijas, visų pirma reikalavimą, kad visi teismai sprendimus skelbtų internete, Komisija ragina Bulgariją nedelsiant imtis veiksmų šiose srityse: 1. Įgyvendinti naują teismų sistemos strategiją siekiant esminės teismų reformos. Priimti ir įgyvendinti Teismų sistemos įstatymo pakeitimus, kuriais siekiama pagerinti teismų sistemos darbuotojų mokymą, vertinimą ir skyrimą ir padidinti Aukščiausiosios teismų tarybos atskaitomybę bei veiksmingumą. Padidinti teismų atskaitomybę griežtai taikant visas teisines ir drausmines priemones siekiant bausti už korupciją ir netinkamą naudojimąsi įtaka. 2. Patobulinti teisminę praktiką prokuratūroje ir teismuose išsamiai išnagrinėjant trūkumus, bendradarbiaujant su užsienio ekspertais. Parengti geriausios patirties vadovus, mokymo programas ir ugdomojo vadovavimo schemas konkrečiais atvejais ir sukurti sistemingo valdymo priežiūros teismuose ir prokuratūros biuruose sistemą. Skatinti policijos tarnybų, prokurorų ir teisėjų specialų mokymą bei specializaciją, kad jie kompetentingiau ir veiksmingiau spręstų sudėtingas bylas, visų pirma susijusias su ekonominiais ir finansiniais nusikaltimais ir organizuotu nusikalstamumu. 3. Toliau rengti naująjį baudžiamąjį kodeksą atsižvelgiant į naują baudžiamosios politikos koncepciją, kurią vyriausybė priėmė 2010 m. birželio 23 d. ir kuria didinamas teismų veiksmingumas, pavyzdžiui, taikant nebeaktualių ir mažareikšmių nusikaltimų dekriminalizaciją. Toliau stebėti ir įgyvendinti naujuosius procesų kodeksus ir svarstyti, kaip juos toliau tobulinti. Toliau kurti medicinos inspekcijos agentūrą ir gerinti teismų prašomų medicinos pažymų kokybę ir tikslingumą. Rekomendacijos dėl kovos su organizuotu nusikalstamumu Primindama neįgyvendintas 2009 m. liepos mėn. rekomendacijas, visų pirma dėl specializacijos teismų sistemoje, Komisija ragina Bulgariją nedelsiant imtis veiksmų šiose srityse: 4. Sustiprinti organizuotus nusikaltimus tiriančių jungtinių grupių pajėgumą, išplėsti jų kompetenciją, kad ji apimtų visas organizuoto nusikalstamumo bylas, ir įtraukti Nusikalstamu būdu įgyto turto nustatymo komisiją, kad tyrimo metu būtų galima įšaldyti ir konfiskuoti atitinkamą turtą pagal veiklos reikalavimus. 5. Vykdyti policijos reformą ir sukurti kompetentingas kriminalinės policijos pajėgas, kurios galėtų taikyti kitų valstybių narių geriausią patirtį. 6. Griežtinti turto konfiskavimo teisės aktus laikantis civilinio konfiskavimo, pagrįsto ne apkaltinamuoju nuosprendžiu principo, ir Europos Tarybos Venecijos komisijos rekomendacijų, visų pirma užtikrinti teisės taikymą gerbiant pagrindines teises ir laisves. Apsvarstyti galimybę Nusikalstamu būdu įgyto turto nustatymo komisijai suteikti iniciatyvos teisę inicijuoti bylas siekiant įšaldyti ir konfiskuoti turtą, nustatyti taisykles, kad bendradarbiaujant su prokuratūra būtų galima įšaldyti turtą tyrimo pradžioje ir išplėsti susijusių asmenų grupę, kad konfiskuojant turtą būtų galima geriau kovoti su nusikalstama veikla. Rekomendacijos dėl kovos su korupcija Primindama neįgyvendintas 2009 m. liepos mėn. rekomendacijas, visų pirma dėl įtarimų dėl administracinių institucijų korupcijos ir interesų konflikto ex-officio tyrimų skatinimo, inspekcijų ir regioninių kovos su korupcija tarybų stiprinimo ir apie pažeidimus pranešančių asmenų apsaugos užtikrinimo, Komisija ragina Bulgariją nedelsiant imtis veiksmų šiose srityse: 7. Gerinti teismų praktiką aukšto rango pareigūnų sukčiavimo ir korupcijos bylose, vadovaujantis kitų valstybių narių geriausia patirtimi. Taikyti visapusišką ir aktyvią strategiją ir sistemingai tirti susijusių bylų ryšius, organizuoto nusikalstamumo aspektus ir sąsajas su administracinėmis institucijomis. Siekdama intensyviau kovoti su aukšto rango pareigūnų korupcija Bulgarija turėtų griežčiau taikyti teisines sulaikymo priemones sunkiose bylose ir stiprinti liudytojų apsaugą, vadovaudamasi kitų valstybių narių geriausia patirtimi. 8. Griežtinti interesų konflikto prevencijos įstatymą, visų pirma per instituciją, turinčią įgaliojimus nustatyti interesų konflikto atvejus ir už tai bausti. Sparčiau įgyvendinti Nacionalinės kovos su korupcija strategijos įgyvendinimo veiksmų planą. 9. Nuolatos vertinti riziką, susijusią su viešųjų pirkimų teisės aktų įgyvendinimu ir atitinkamai aktyviai ir siekiant rezultatų vykdyti prevencinę ir kontrolės veiklą. Didinti kompetentingų institucijų gebėjimą atlikti ex-ante ir ex-post patikras ir didinti jų pagalbos tarnybų, į kurias rangovai gali kreiptis patarimo, pajėgumus. Užtikrinti, kad už viešųjų pirkimų taisyklių pažeidimus asmenims būtų visapusiškai taikomos visos esamos sankcijos, įskaitant drausmines priemones, siekiant didesnio atgrasomojo poveikio. 10. Skatinti viešųjų pirkimų institucijų bendradarbiavimą, kad konkursai būtų pergrupuojami siekiant sutelkti praktines žinias ir kurti masto ekonomiką. Stiprinti kompetentingų institucijų pareigūnų mokymą, kad būtų galima nustatyti interesų konflikto atvejus ir kitus svarbius viešųjų pirkimų pažeidimus ir jų išvengti. Vystyti ir taikyti sistemingo kompetentingų administracinių ir teisminių institucijų bendradarbiavimo geriausią patirtį. [1] 2006 m. gruodžio 13 d. Komisijos sprendimas 2006/929/EB, nustatantis bendradarbiavimo su Bulgarija ir jos pažangos siekiant orientacinių tikslų teismų reformos ir kovos su korupcija bei organizuotu nusikalstamumu srityse patikrinimo mechanizmą (OL L 354, 2006 12 14, p. 58). [2] Ataskaita parengta pagal Bulgarijos institucijų nuolatos teiktą informaciją, visų pirma atsakant į išsamius Komisijos klausimynus. Komisijai ataskaitą rengti padėjo ekspertai, ji sudaryta remiantis įvairių šaltinių pateiktais dokumentais ir informacija. Prie jos pridėtame Komisijos tarnybų darbiniame dokumente išsamiai aprašytas Komisijos vertinimas, kokia pažanga padaryta atsižvelgiant į visus sprendime dėl BPM nustatytus orientacinius tikslus. [3] 2009 m. rugpjūčio mėn. – 2010 m. gegužės mėn. Bulgarija pranešė, kad pagal interesų konflikto prevencijos ir nustatymo įstatymą centrinės administracijos srityje užregistruoti 185 ženklai ir atliktos 198 patikros. 33 atvejais pritaikytos drausminės sankcijos ir 7 asmenims išduoti baudžiamieji įsakymai.